Herbert Louis Samuel
Herbert Louis Samuel, 6.11.1870-5.2.1963, britisk politiker. Samuel var liberalt medlem af Underhuset 1902-16 og 1929-35 og havde forskellige ministerposter 1905-16; han trådte tilbage som indenrigsminister, da Lloyd George overtog regeringsledelsen efter Herbert H. Asquith. 1920-25 var han højkommissær i Palæstina. Pga. Lloyd Georges sygdom fungerede Samuel som partileder under regeringskrisen i 1931, og han var 1931-32 indenrigsminister i Ramsay MacDonalds samlingsregering. Han blev adlet i 1937 og var leder af Liberal Party i Overhuset 1944-55.